Komission ilmoitus polkumyyntitullien palauttamisesta

(2002/C 127/06)

Tässä ilmoituksessa esitetään suuntaviivat neuvoston asetuksen (EY) N:o 384/96(1) jäljempänä "perusasetus", polkumyyntitullien palauttamista koskevan 11 artiklan 8 kohdan soveltamiseksi(2). Nämä suuntaviivat korvaavat vuonna 1986 julkaistut suuntaviivat(3). Polkumyyntitullien palauttamista koskeviin säännöksiin tehtyjen merkittävien muutosten vuoksi on katsottu aiheelliseksi julkaista ajan tasalla oleva versio suuntaviivoista. Suuntaviivojen tarkoituksena on selventää palautusmenettelyn eri osapuolille niitä ehtoja, joita hakemukselle asetetaan, sekä antaa perusteellinen ja vaiheittainen selostus mahdolliseen palautukseen johtavasta menettelystä.

1 TAVOITE

Palautusmenettelyn tarkoituksena on mahdollistaa jo maksettujen polkumyyntitullien palauttaminen, jos osoitetaan, että polkumyyntimarginaali, jonka perusteella tullit on maksettu, on poistettu tai sitä on alennettu voimassa olevaa tullia alemmalle tasolle.

2 PALAUTUSMENETTELYÄ KOSKEVAT PERUSPERIAATTEET

Seuraavassa esitettävien perusperiaatteiden tavoitteena on tarjota nopea opastus 3 kohdassa yksityiskohtaisesti selostettavaan palautusmenettelyyn.

2.1 Mitä ehtoja on täytettävä?

a) Perusasetuksen 11 artiklan 8 kohdan mukaisissa palautusta koskevissa hakemuksissa on osoitettava, että polkumyyntimarginaali, jonka perusteella tullit on maksettu, on poistettu tai sitä on alennettu. Joissakin tilanteissa voidaan soveltaa yhteisön tullikoodeksin VII osaston 5 luvun säännöksiä tuontitullien palauttamisesta(4).

b) Hakemuksia voidaan esittää ainoastaan sellaisten liiketoimien osalta, joita koskevat polkumyyntitullit on maksettu kokonaan. Vakuuden, jonka hakija on antanut yhteisön tullikoodeksin täytäntöönpanosta annetun komission asetuksen (EY) N:o 2454/93(5) 248 artiklan mukaisesti, ei katsota vastaavan maksua. Näin ollen sellaista tuontia, jonka osalta on annettu vakuus, koskevia hakemuksia ei voida hyväksyä(6).

2.2 Kuka voi hakea palautusta?

a) Kuka tahansa tuoja, joka voi osoittaa maksaneensa polkumyyntitullit suoraan tai välillisesti tietyn tuontitoimen osalta, voi hakea palautusta.

b) Jos polkumyyntitullit on otettu käyttöön sellaisen tutkimuksen perusteella, jossa komissio on turvautunut vientiä harjoittavien tuottajien otokseen polkumyynnin arvioimiseksi perusasetuksen 17 artiklan mukaisesti, kyseiset tuotetta tuovat osapuolet sisällytetään palautusmenettelyyn. Tämä pätee riippumatta siitä, olivatko kyseisten tuojien vientiä harjoittavat tuottajat mukana alkuperäisessä otoksessa.

2.3 Miten tarkistettu polkumyyntimarginaali vahvistetaan?

a) Tutkimuksessa vahvistetaan polkumyyntimarginaali tarkasteltavana olevan tuotteen asianomaisen vientiä harjoittavan tuottajan kaikelle viennille kaikille tuojille yhteisössä edustavan ajanjakson aikana eikä ainoastaan palautusta hakevalle tuojalle.

b) Tutkimus kattaa polkumyyntitullien käyttöönottoa koskevassa asetuksessa esitetyn tuotemääritelmän piiriin kuuluvat kaikki mallit eikä ainoastaan hakijan yhteisöön tuomia malleja.

c) Jolleivät olosuhteet ole muuttuneet, noudatetaan samoja menetelmiä kuin alkuperäisessä tutkimuksessa.

2.4 Kenen yhteistyö on tarpeen?

Palautushakemuksen täyttäminen edellyttää sekä hakijan että vientiä harjoittavan tuottajan yhteistyötä. Hakijan olisi varmistettava, että vientiä harjoittava tuottaja toimittaa komissiolle kaikki olennaiset tiedot. Tämä edellyttää kyselylomakkeen täyttämistä, mikä puolestaan voi vaatia jotakin aikaisempaa ajanjaksoa koskevien olennaisten kaupallisten tietojen selvittämistä ja tarkastuksen hyväksymistä näiden tietojen oikeellisuuden toteamiseksi, mahdollisesti myös yrityksen tiloihin tehtävää tarkastuskäyntiä. Vientiä harjoittava tuottaja ei voi toimia yhteistyössä vain osittain toimittamalla valikoituja tietoja. Sellainen toimintalinja johtaisi komission päätelmään, että kyseinen vientiä harjoittava tuottaja ei toimi yhteistyössä, ja näin ollen hakemuksen hylkäämiseen.

2.5 Miten suojellaan luottamuksellisia tietoja?

Perusasetuksen 19 artiklassa säädettyjä luottamuksellisuutta koskevia sääntöjä sovelletaan kaikkiin polkumyyntitullien palautusta koskevien hakemusten yhteydessä saatuihin tietoihin.

2.6 Mitkä ovat määräajat?

a) Perusasetuksen 11 artiklan 8 kohdan mukaiset hakemukset on esitettävä sen jäsenvaltion toimivaltaisille viranomaisille, jossa tavarat on tulliselvitetty vapaaseen liikkeeseen laskemista varten, kuuden kuukauden kuluessa kyseisiä tavaroita koskevien polkumyyntitullien määrittämispäivästä.

b) Komissio päättää tullien palauttamisesta tavallisesti 12 kuukauden ja enintään 18 kuukauden kuluessa siitä päivästä, jona komissio on vastaanottanut palautushakemuksen ja sen tueksi esitetyt riittäviksi katsotut todisteet.

c) Jos palautus hyväksytään, jäsenvaltioiden viranomaisilla on 90 päivää aikaa maksun suorittamiseen komission palautuspäätöstä koskevan ilmoituksen päivämäärästä.

2.7 Kuinka paljon voidaan palauttaa?

Jos hakemus todetaan hyväksyttäväksi ja perustelluksi, palautus voi käsittää

- osan maksetuista polkumyyntitulleista, jos polkumyyntimarginaalia on alennettu,

tai

- kaikki maksetut polkumyyntitullit, jos polkumyyntimarginaali on poistunut kokonaan.

3 MENETTELY

Menettelyssä sen määrittämiseksi, voidaanko polkumyyntitullit palauttaa, on seuraavat kaksi vaihetta:

- hakemuksen tekeminen,

- vaatimuksen tutkiminen.

3.1 Hakemuksen tekeminen

3.1.1 Hakemuksen muoto

Hakemus on toimitettava kirjallisesti jollakin yhteisön virallisista kielistä, ja hakijan tai hänen valtuuttamansa edustajan on allekirjoitettava se.

Hakemukseen on sisällyttävä:

i) tullien palautusta koskeva pyyntö ja ilmoitus, että hakijan vientiä harjoittavan tuottajan polkumyyntimarginaali, jonka perusteella kyseiset tullit on maksettu, on alentunut tai poistunut kokonaan;

ii) julistus siitä, että polkumyyntitullit, joiden palautusta haetaan, on maksettu kokonaan;

iii) maininta siitä kokonaismäärästä, jonka palauttamista haetaan, ja selvitys niistä yksittäisistä liiketoimista, joihin kokonaismäärä perustuu.

Tämän ilmoituksen liitteenä on hakijoita varten valmis hakulomake.

Jotta komissio voisi suorittaa palautuksia koskevat tutkimukset nopeammin, hakijat voivat liittää hakemukseensa kaikki olennaiset asiakirjat tai hakemusta tukevat todisteet jäljempänä olevan 3.2.1 kohdan mukaisesti.

3.1.2 Hakemuksen toimittaminen

Hakemus on toimitettava sen jäsenvaltion toimivaltaisille viranomaisille, jonka alueella polkumyyntitullien kohteena oleva tuote on laskettu vapaaseen liikkeeseen.

Kyseisen jäsenvaltion on välitettävä hakemus viipymättä Euroopan komission kauppapolitiikan pääosastoon (Trade Directorate of the European Commission, B-1049 Brussels). Komissio voi myöhemmin tarkistaa kyseiseltä jäsenvaltiolta, onko asianomaiset polkumyyntitullit maksettu täysimääräisesti.

Komissio ilmoittaa tarvittaessa polkumyyntitullien palautusta koskevasta hakemuksesta asianosaisille ja antaa niille tilaisuuden esittää asiasta huomautuksia.

3.1.3 Hakemuksen toimittamisen määräajat

a) Kuuden kuukauden määräaika

Kaikki palautuksia koskevat hakemukset on toimitettava asianomaiselle jäsenvaltiolle perusasetuksen 11 artiklan 8 kohdan toisessa luetelmakohdassa säädetyssä kuuden kuukauden määräajassa(7).

Hakemuksen toimittamista koskevan kuuden kuukauden määräajan noudattamisen suhteen on pidettävä mielessä, että tätä määräaikaa on noudatettava sellaisissakin tapauksissa, joissa kyseisen polkumyyntitullin käyttöönotosta säätäneeseen asetukseen haetaan muutosta Euroopan yhteisöjen ensimmäisen oikeusasteen tuomioistuimesta tai asetuksen soveltamiseen haetaan muutosta kansallisilta hallinnollisilta tai oikeudellisilta elimiltä.

Kustakin erityistapauksesta riippuen kuuden kuukauden määräaika lasketaan alkavaksi joko

- lopullisten polkumyyntitullien käyttöönotosta ja väliaikaisten tullien vakuutena olevien määrien kantamisesta annetun neuvoston asetuksen voimaantulopäivästä,

tai

- lopullisten polkumyyntitullien määrittämispäivästä eli siitä päivästä, jolloin tulliviranomaiset ovat hyväksyneet tulli-ilmoituksen,

tai

- jos tullien oikea määrä vahvistetaan tulliselvityksen jälkeisessä tarkastuksessa, sovelletaan maksettavien tullien myöhempää määrittämispäivää.

Hakemusten on täytettävä kaikki edellä olevan 3.1.1 kohdan vaatimukset tässä kuuden kuukauden määräajassa.

b) Hakemuksen toimittamispäivä

Välittäessään hakemuksen komissiolle jäsenvaltion on ilmoitettava hakemuksen toimittamispäivä eli päivä, jolloin jäsenvaltion toimivaltainen viranomainen on vastaanottanut hakemuksen.

Oman etunsa vuoksi hakijoiden olisi hankittava todiste siitä, että asianomaisen jäsenvaltion viranomaiset ovat vastaanottaneet hakemuksen. Tätä varten voidaan esimerkiksi

- lähettää hakemukset kirjattuna postilähetyksenä, johon on liitetty vastaanottoilmoitus,

- määrittää jäsenvaltion toimivaltaisen viranomaisen vastaanottaman telekopion vastaanottopäivä telekopiolaitteen lähetysvahvistusraportin perusteella.

3.1.4 Toistuvat hakemukset

Jos hakija aikoo esittää useamman kuin yhden hakemuksen tarkasteltavana olevaa tuotetta koskevien polkumyyntitullien palauttamiseksi, hänen olisi ilmoitettava komissiolle asiasta viipymättä. Tämä tieto on tarpeen, jotta komissio voi järjestää tutkimuksen mahdollisimman tehokkaasti.

3.2 Tutkimus

3.2.1 Hakijalta vaadittavat todisteet

Komissio ilmoittaa hakijalle toimitettavat tiedot ja kohtuullisen ajanjakson, jonka kuluessa vaaditut todisteet on toimitettava. Näihin tietoihin kuuluvat seuraavat:

a) kauppalasku(t) ja muut tullimenettelyjen perusteena olleet asiakirjat;

b) tulliasiakirjat, joiden avulla voidaan yksilöidä palautushakemuksen kohteena olevat tuontitoimet ja jotka osoittavat erityisesti kannettavien tullien määrittämisperustan (tulliselvitettäviksi ilmoitettujen tavaroiden lajin, määrän ja arvon sekä sovellettujen polkumyyntitullien tason) ja kannettujen polkumyyntitullien tarkan määrän;

c) ilmoitukset siitä,

i) ettei vientiä harjoittava tuottaja tai muu kolmas osapuoli ole korvannut perittyjä tulleja ja ettei tällaista korvausta makseta eikä hyväksytä tulevaisuudessakaan;

ii) että hakemuksen perusteena olevat hinnat ovat totuudenmukaiset;

iii) ettei tarkasteltavana olevaa myyntiä ennen, sen jälkeen tai sen yhteydessä ole sovittu hyvitysjärjestelystä;

d) jos hakija ei toimi yhdessä vientiä harjoittavan tuottajan kanssa ja jos olennaiset tiedot eivät ole välittömästi käytettävissä, hakemukseen on liitettävä vientiä harjoittavan tuottajan ilmoitus, että polkumyyntimarginaalia on alennettu tai se on poistettu ja että vientiä harjoittava tuottaja toimittaa komissiolle kaikki olennaiset tiedot (eli tiedot normaaliarvoista ja vientihinnoista ajanjaksona, jolloin yhteisöön on viety suoraan tai välillisesti sen tuottamia tavaroita, joista on maksettu tullit). Komissio määrittää myöhemmin sopivaksi katsomansa edustavan ajanjakson tarkastelua varten (ks. jäljempänä oleva 3.2.2 kohta);

e) jos tuojat ovat maksaneet tullit sellaisten toimenpiteiden perusteella, jotka on otettu käyttöön perusasetuksen 17 artiklan mukaisesti vientiä harjoittavien tuottajien otokseen perustuvan tutkimuksen johdosta, hakijoilla ei ole enää velvollisuutta toimittaa alkuperäiseen otokseen kuuluneita vientiä harjoittavia tuottajia koskevia tietoja, vaan riittää, että ne toimittavat omaa vientiä harjoittavaa tuottajaansa (vientiä harjoittavia tuottajiansa) koskevat olennaiset tiedot.

Alkuperäisten kauppalaskujen, tullausilmoitusten jne. jäljennökset on toimitettava, ja niissä on oltava tapauksen mukaan joko hakijan tai sen vientiä harjoittavan tuottajan vahvistus niiden aitoudesta. Nämä asiakirjat tai käännös niistä olisi toimitettava jollakin yhteisön virallisista kielistä.

Jotta komissio voisi edetä palautusta koskevassa tutkimuksessa nopeammin, hakija voi liittää edellä mainitut todisteet jo asianomaisen jäsenvaltion toimivaltaisille viranomaisille toimittamaansa hakemukseen. Komissio tarkastelee, sisältääkö hakemus kaikki hakijalta vaadittavat tiedot. Tarvittaessa komissio ilmoittaa hakijalle vielä toimitettavista tiedoista ja täsmentää kohtuullisen ajanjakson, jonka kuluessa vaaditut todisteet on toimitettava.

3.2.2 Vientiä harjoittavalta tuottajalta vaadittavat todisteet

a) Edustava ajanjakso

Tarkistetun polkumyyntimarginaalin määrittämiseksi komissio täsmentää tutkimuksen kohteena olevan edustavan ajanjakson, joka sisältää yleensä niiden liiketoimien laskutuspäivämäärän (laskutuspäivämäärät), jonka (joiden) osalta palautusta haetaan. Tämä ajanjakso kattaa yleensä vähintään kuusi kuukautta ja sisältää ajanjakson ennen vientiä harjoittavan tuottajan ensimmäisen liiketoimen laskutuspäivää.

b) Kyselylomakkeet

Perusasetuksen 6 artiklan 2 kohdan mukaisesti hakijalle tavaraa toimittaneita vientiä harjoittavia tuottajia ja tarvittaessa etuyhteydessä olevia tuojia pyydetään toimittamaan tiedot kaikesta myynnistä yhteisön markkinoilla eikä ainoastaan myynnistä hakijalle.

Luottamuksellisuussyistä vientiä harjoittava tuottaja voi lähettää nämä tiedot suoraan komissiolle. Tietoja pyydetään hakijan vientiä harjoittaville tuottajille (ja etuyhteydessä oleville tuojille yhteisössä) lähetettävällä kyselylomakkeella, johon on vastattava 37 päivän kuluessa lähetyspäivästä.

Vasta sitten, kun komissio on vastaanottanut kaikki tiedot ja täytetyt kyselylomakkeet (mukaan luettuna vastauksessa todettuihin merkittäviin puutteisiin saadut täydentävät vastaukset), voidaan katsoa, että hakemuksen tueksi on esitetty asianmukaiset todisteet.

Tietoja toimittavien osapuolten on syytä huomata, että komissio voi tarkastaa saamansa tiedot tai todisteet.

3.2.3 Oikeutuksen tarkastelu

a) Yleinen menetelmä

Tarkistettu polkumyyntimarginaali vahvistetaan vertaamalla edustavan ajanjakson aikana

- kyseisten vietyjen tuotteiden normaaliarvoa(-ja)

- ja vientihintaa(-toja)

asiaa koskevien perusasetuksen 2 artiklan säännösten mukaisesti.

Perusasetuksen 11 artiklan 9 kohdassa säädetään saman menetelmän käytöstä "kuin tullin käyttöön ottamiseen johtaneessa tutkimuksessa 2 artikla (Polkumyynnin määrittely) ja erityisesti sen 11 ja 12 kohta (Painotettujen keskiarvojen käyttö polkumyyntimarginaalin laskemisessa) sekä 17 artikla (Otos) huomioon ottaen".

Jos kuuden kuukauden kuluessa ensimmäisen pyynnön esittämisestä tai 12 kuukauden kuluessa lopullisten toimenpiteiden käyttöönotosta, sen mukaan kumpi ajankohta on myöhäisempi, toimitettujen pyyntöjen kattamien vientiä harjoittavien tuottajien, tuotelajien tai liiketoimien lukumäärä on niin suuri, että tapauskohtainen tarkastelu olisi kohtuuttoman työlästä ja estäisi tutkimuksen saamisen valmiiksi kohtuullisessa ajassa, komissio voi perustaa tarkistettua polkumyyntimarginaalia koskevan laskelmansa hakemuksen (hakemusten) kattamien vientiä harjoittavien tuottajien, tuotelajien tai liiketoimien otokseen perusasetuksen 17 artiklan ja erityisesti sen 3 kohdan säännösten mukaisesti.

b) Vientihinnan muodostaminen

Jos vientihinta vaikuttaa epäluotettavalta ja määritetään näin ollen perusasetuksen 2 artiklan 9 kohdan mukaisesti, komissio laskee sen vähentämättä maksettujen polkumyyntitullien määrää, jos esitetään ratkaisevat todisteet, joiden mukaan tulli siirretään asianmukaisesti jälleenmyyntihintoihin ja myöhempiin myyntihintoihin yhteisössä.

c) Tarkastelun päätelmien käyttäminen

Tarkastellessaan palautusta koskevaa hakemusta komissio voi päättää milloin tahansa välivaiheen tarkastelun vireillepanosta perusasetuksen 11 artiklan 3 kohdan mukaisesti. Tällöin palautushakemusta koskeva menettely keskeytetään, kunnes välivaiheen tarkastelu on saatu päätökseen.

Tarkastelua koskevan tutkimuksen päätelmiä voidaan käyttää palautushakemuksen oikeutuksen määrittämiseen edellyttäen, että niiden liiketoimien laskutuspäivä, joiden osalta palautusta pyydetään, sisältyy tarkastelun tutkimusajanjaksoon.

d) Ekstrapolointi

Sen estämättä, mitä edellä c kohdassa todetaan, hallinnollisen tehokkuuden vuoksi voidaan mitä tahansa tutkimusajanjaksoa koskeva polkumyyntimarginaali ekstrapoloida sellaisille tuontitoimille, jotka eivät sisälly kyseiseen ajanjaksoon. Näin voidaan tehdä kuitenkin vain tietyissä erityisoloissa:

- ekstrapolointia voidaan käyttää ainoastaan ajanjaksolle, joka sijoittuu välittömästi ennen tai jälkeen tutkitun ajanjakson,

- ajanjakso, jolle tutkimuksen tulokset voidaan ekstrapoloida, on enintään kuusi kuukautta,

- ekstrapolointia voidaan soveltaa ainoastaan, jos polkumyyntimarginaali on vahvistettu päätökseen saadun tutkimuksen perusteella,

- ekstrapolointia voidaan soveltaa ainoastaan sellaiseen tullien määrään, joka on suhteellisen pieni verrattuna palautushakemuksen kokonaismäärään.

3.2.4 Kieltäytyminen yhteistyöstä

Jos hakija tai vientiä harjoittava tuottaja

- toimittaa vääriä tai harhaanjohtavia tietoja,

tai

- kieltäytyy antamasta olennaisia tietoja tai ei toimita niitä kohtuullisen ajan kuluessa,

tai

- vaikeuttaa huomattavasti tutkimusta, myös tietojen tarkastamista komission tarpeelliseksi katsomassa määrin,

näitä tietoja ei oteta huomioon, vaan niiden sijasta käytetään käytettävissä olevia tietoja perusasetuksen 18 artiklan mukaisesti.

Tällaisissa tapauksissa parhaana käytettävissä olevana todisteena pidetään tavallisesti siinä tutkimuksessa vahvistettua polkumyyntimarginaalia, joka johti palautushakemuksen kohteena olevan tullin käyttöönottoon. Näin ollen katsottaisiin, ettei polkumyyntimarginaali ole alentunut, joten hakemus hylättäisiin.

3.2.5 Ilmoittaminen osapuolille

Kun hakemuksen oikeutusta koskeva tutkimus on saatu päätökseen, tuojille ilmoitetaan niistä olennaisista tosiseikoista ja havainnoista, joiden perusteella komissio aikoo tehdä päätöksensä palautusta koskevasta hakemuksesta. Yhteistyössä toimineille vientiä harjoittaville tuottajille ilmoitetaan ainoastaan niitä koskevien tietojen käsittelystä, erityisesti normaaliarvoa ja vientihintoja koskevien laskelmien tuloksista.

4 LOPPUTULOS

4.1 Takaisin maksettava ylijäämä

Hakijalle takaisin maksettava ylijäämä lasketaan yleensä vähentämällä kannetusta tullin määrästä tutkimuksessa vahvistetun polkumyyntimarginaalin perusteella tosiasiallisesti maksettava määrä absoluuttisena summana.

4.2 Maksaminen

Palautus maksetaan tavallisesti 90 päivän kuluessa palautuspäätöksestä ilmoittamisesta.

Se, antaako 90 päivän määräajan ylittäminen aihetta koron maksamiseen, on kunkin jäsenvaltion kansallisessa lainsäädännössä säädettävä asia.

4.3 Palautuspäätöksen kumoaminen

Jos myöhemmin todetaan, että tullien palauttamista koskeva päätös on tehty menettelyssä asianosaisten osapuolten toimittamien väärien tai puutteellisten tietojen perusteella, päätös kumotaan takautuvasti. Palauttamista koskevan päätöksen tekeminen väärien tai puutteellisten tietojen perusteella merkitsee itse asiassa sitä, ettei päätökselle ole objektiivista oikeusperustaa, joten asianomaisella tuojalla ei alun alkaenkaan olisi pitänyt olla oikeutta palautukseen, ja näin ollen kyseisen päätöksen kumoaminen on perusteltua.

Päätöksen kumoamisen seurauksena alkuperäisiä polkumyyntitulleja vastaavat palautetut määrät kannetaan uudelleen.

Kun komissio on päättänyt kumota tullien palautusta koskevan päätöksen, asianomaisen jäsenvaltion on varmistettava, että päätös pannaan sen alueella asianmukaisesti täytäntöön perimällä takaisin perusasetuksen 11 artiklan 8 kohdan nojalla aiheettomasti palautetut määrät.

Asianomaisen jäsenvaltion toimivaltaiset viranomaiset toimivat tällaista päätöstä täytäntöönpannessaan oman maansa kansallisen lainsäädännön menettelyllisten ja aineellisten sääntöjen mukaisesti, edellyttäen että kansallisen lainsäädännön soveltaminen ei rajoita komission tekemän, palautuksen myöntämistä koskevan aiemman päätöksensä kumoavan päätöksen soveltamisalaa ja vaikuttavuutta.

>PIC FILE= "C_2002127FI.001501.TIF">

(1) Neuvoston asetus (EY) N:o 384/96, annettu 22 päivänä joulukuuta 1995, polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta (EYVL L 56, 6.3.1996, s. 1), sellaisena kuin se on viimeksi muutettuna asetuksella (EY) N:o 2238/2000 (EYVL L 257, 11.10.2000, s. 2).

(2) Näitä suuntaviivoja sovelletaan soveltuvin osin EHTY:n sopimuksen loppumiseen 23 päivänä heinäkuuta 2002 asti pokumyynnillä muista kuin Euroopan hiili- ja teräsyhteisön jäsenvaltioista tapahtuvalta tuonnilta suojautumisesta 28 päivänä marraskuuta 1996 tehdyn komission päätöksen N:o 2277/96/EHTY (EYVL L 308, 29.11.1996, s. 11), sellaisena kuin se on viimeksi muutettuna päätöksellä N:o 435/2001/EHTY (EYVL L 63, 3.3.2001, s. 14), 11 artiklan 8 kohtaan. Yllämainitun päätöksen 11 artiklan 8 kohtaan perustuvat palautushakemukset käsitellään heinäkuun 24 päivänä 2002 annettavan EY-asetuksen siirtymäsääntöjen mukaisesti.

(3) Komission ilmoitus polkumyyntitullien palauttamisesta (EYVL C 266, 22.10.1986, s. 2).

(4) Neuvoston asetus (ETY) N:o 2913/92, annettu 12 päivänä lokakuuta 1992, yhteisön tullikoodeksista (EYVL L 302, 19.10.1992, s. 1), sellaisena kuin se on viimeksi muutettuna asetuksella (EY) N:o 2700/2000 (EYVL L 311, 12.12.2000, s. 17).

(5) Komission asetus (ETY) N:o 2454/93, annettu 2 päivänä heinäkuuta 1993, tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä (EYVL L 253, 11.10.1993, s. 1).

(6) Jos tuoja kyseenalaistaa polkumyyntitullin soveltamisen hänen liiketoimiinsa (riippumatta siitä, johtaako tämä tullien maksamisen keskeyttämiseen vai ei) tai jos kansallinen viranomainen on tehnyt takauksen polkumyyntitullin maksuvelvollisuuden varalta, tuojan olisi siitä huolimatta esitettävä (halutessaan) kuuden kuukauden kuluessa hakemus polkumyyntitullien palauttamiseksi sekä pyyntö, että komissio keskeyttäisi tutkimuksen, kunnes polkumyyntitullien maksuvelvollisuus on vahvistettu lopullisesti.

(7) Määräaikojen laskemisesta yleensä ks. määräaikoihin, päivämääriin ja määräpäiviin sovellettavista säännöistä 3 päivänä kesäkuuta 1971 annettu neuvoston asetus (ETY, Euratom) N:o 1182/71 (EYVL L 124, 8.6.1971, s. 1).